title: Γεωτεχνική έρευνα για τον βέλτιστο σχεδιασμό λιμνοδεξαμενής σε καρστικό περιβάλλον
title: Geotechnical investigation in karst for the optimal design of a water reservoir
Creators: name: Κουτουλακη Μαρια
Publisher: name: Technical University of Crete
Year: 2025

description: Ανέκαθεν το νερό αποτελούσε τον πολυτιμότερο φυσικό πόρο για τον άνθρωπο 
προσφέροντάς του κατάλληλες συνθήκες και προϋποθέσεις για να ζήσει. Άλλωστε δεν είναι τυχαίο το γεγονός ότι οι μεγαλύτερες πόλεις του κόσμου είναι χτισμένες γύρω από κάποιο ποτάμι ή δίπλα στη θάλασσα.  
Τον αιώνα που διανύουμε η ανάγκη για ορθή διαχείριση των υδατικών πόρων κρίνεται επιτακτική καθώς τα αποθέματα νερού ολοένα και ελαττώνονται σε αντίθεση με την ζήτηση που αυξάνεται συνεχώς. Αυτός είναι και ο λόγος που οδηγούμαστε στην συνεχή έρευνα και μελέτη για την κατασκευή έργων συλλογής και αποθήκευσης υδάτων. 
Η παρούσα εργασία αναφέρεται στην κατασκευή λιμνοδεξαμενών ως ένας από τους πιο κατάλληλους τύπους ταμίευσης υδάτων στην χώρα μας λόγω και της ιδιαίτερης μορφολογίας της. Αναλύονται οι βασικές αρχές της κατασκευής τους, με ποια κριτήρια επιλέγεται η καταλληλότερη θέση και ποια τα τεχνικά χαρακτηριστικά τους. 
Έντονος προβληματισμός αναπτύσσεται από τους μελετητές για τη βέλτιστη επιλογή της θέσης κατασκευής λιμνοδεξαμενών σε καρστικές περιοχές. Δεδομένου ότι ο ελλαδικός χώρος καλύπτεται σε μεγάλο ποσοστό από ανθρακικά πετρώματα αναλύεται η γεωμορφολογία του καρστ, παρουσιάζονται κάποιες ιδιαίτερες καρστικές γεωμορφές από όλη την Ελλάδα, ενώ αναφέρονται οι μηχανισμοί αστοχίας που σχετίζονται με αυτό το φαινόμενο. 
Μερικά παραδείγματα αποτυχημένων φραγμάτων και λιμνοδεξαμενών που παρατίθενται μαρτυρούν τον βαθμό επικινδυνότητας του φαινομένου αλλά και την αναγκαιότητα αντιμετώπισής τους. 
Στην εργασία τεκμηριώνεται η ανάγκη σχεδιασμού σωστής γεωτεχνικής έρευνας για μια λιμνοδεξαμενή σε καρστ ενώ παρουσιάζονται αναλυτικά τα στάδια και οι εργασίες που πρέπει να λαμβάνουν χώρα κατά την σύνταξή της με σκοπό την βέλτιστη διαχείριση των δεδομένων που προκύπτουν, την καλύτερη δυνατή απόκριση της κατασκευής αλλά και τον απαραίτητο και διαρκές έλεγχο και παρακολούθηση του έργου και μετά το πέρας της κατασκευής. 
Σημαντικό θέμα προς αναφορά είναι και τα συστήματα στεγάνωσης των 
λιμνοδεξαμενών. Οι γεωμεμβάνες χρησιμοποιούνται σε τέτοιες περιπτώσεις με σκοπό να ενισχύσουν την κατάσταση του εδάφους έναντι της διάβρωσης και να μειώσουν τον κίνδυνο από διαρροές. Εκτός από τις προδιαγραφές που απαιτούνται σε σχέση με τις φυσικές, χημικές και μηχανικές ιδιότητές τους, αξίζει να σημειωθεί ότι οι διαδικασίες τοποθέτησης, συγκόλλησης και αγκύρωσης τους έχουν εξίσου σημασία τόσο για την εξασφάλιση της μέγιστης διάρκειας ζωής τους όσο και για την ευστάθεια της λιμνοδεξαμενής έναντι των διαρροών. 
Για την ανάλυση της ευστάθειας μιας λιμνοδεξαμενής διερευνήθηκε με την αναλυτική μέθοδο η κατάσταση σε σχέση με την αστοχία της οροφής ενός κενού το οποίο εμφανίζεται κάτω από το επίχωμα της λιμνοδεξαμενής, θεωρώντας ελαστική συμπεριφορά της οροφής του κενού και επιλύοντας με βάση την υπόθεση της υποστηριζόμενης δοκού. 
Έπειτα, χρησιμοποιώντας τα ίδια δεδομένα παρουσιάζονται τα αποτελέσματα της 
επίλυσης με την αριθμητική μέθοδο που πραγματοποιήθηκε με την βοήθεια του λογισμικού Plaxis, θεωρώντας ελαστοπλαστική συμπεριφορά των γεωυλικών ενώ γίνεται σύγκριση μεταξύ των αποτελεσμάτων των δυο μεθόδων. 
Στην συνέχεια, προσομοιώνεται ένα μοντέλο κατασκευής λιμνοδεξαμενής σε καρστ και γίνεται ανάλυση των παραμορφώσεων και της ευστάθειας της λιμνοδεξαμενής. Τα σενάρια που διερευνήθηκαν αφορούν την εμφάνιση παραμορφώσεων της λιμνοδεξαμενής σε συνάρτηση με την ποιότητα του υποβάθρου κατασκευής παρουσία διαφόρων διαστάσεων καρστικών εγκοίλων. Η διερεύνηση πραγματοποιήθηκε λαμβάνοντας υπόψη την θεωρία ταξινόμησης της βραχόμαζας κατά RMR. 
Τέλος, εξετάστηκαν σενάρια για την επίδραση του μήκους ενός εγκοίλου το οποίο 
εμφανίζεται κάτω από το επίχωμα και μπορεί να επηρεάσει την ευστάθεια της κατασκευής.